
Lietuvos Respublikos Seimo nariams
Siunčiame tik el. paštu

Dėl terminuotų darbo leidimų pasiūlymo

Lietuvoje veikiančios profesinės sąjungos, atstovaujančios platų Lietuvos darbuotojų ratą, išanalizavo Lietuvos Respublikos Prezidento pateiktus pasiūlymus dėl terminuotų darbo leidimų įvedimo ir teikia bendrą poziciją. Darbuotojams atstovaujančios organizacijos neigiamai vertina siūlomus pakeitimus, kategoriškai jiems nepritaria, atkreipia dėmesį į dialogo su darbuotojų atstovais trūkumą bei nepakankamai įvertintas rizikas darbo rinkoje, kurias gali sukelti nekvalifikuotų darbuotojų iš trečiųjų šalių įdarbinimo ir leidimų išdavimo tvarkos supaprastinimas.
[bookmark: _gondi0rq40ow][bookmark: _GoBack]Projektu siūlomi pokyčiai
Lietuvos Respublikos Prezidentas pateikė pasiūlymus dėl Lietuvos Respublikos įstatymo „Dėl užsieniečių teisinės padėties“ pakeitimo[footnoteRef:1]. Siūloma įvesti naują užsieniečių buvimo Lietuvoje pagrindą – terminuotą darbo leidimą. [1: https://e-seimas.lrs.lt/portal/legalAct/lt/TAP/202da26173c111f1a305c23ba1643967?jfwid=1dnilxevkv&csrt=8148382977847821161] 

Aiškinamajame rašte nurodoma, kad siekiama migracijos srautus skaidyti į dvi grupes: užsieniečius, kurie atvyksta į Lietuvą integruotis ir ilgiau gyventi šalyje, bei užsieniečius, kurie atvyksta tik darbo tikslais. Pirmajai grupei būtų taikomi esami laikinojo ir nuolatinio leidimo gyventi režimai, antrajai – naujas terminuoto darbo leidimo modelis.
Aiškinamajame rašte[footnoteRef:2] taip pat pažymima, kad siūlomu reguliavimu siekiama sudaryti sąlygas tenkinti verslo poreikius laikinai darbo jėgai, kartu aiškiau atribojant šios darbuotojų grupės teisinį statusą Lietuvoje. Tam numatomi mažesni kalbos mokėjimo reikalavimai bei ribojamos galimybės tęsti gyvenimą Lietuvoje pasibaigus leidimo galiojimo terminui. [2:  https://e-seimas.lrs.lt/portal/legalAct/lt/TAK/7f9ba60073c311f1a305c23ba1643967?jfwid=1dnilxevkv
] 

Lyginant su šiuo metu galiojančiu teisiniu reguliavimu, siūlomi pakeitimai darbuotojų padėtį keistų šiais aspektais:
1. Apribotos galimybės keisti darbdavį
Šiuo metu užsieniečiai, turintys leidimą laikinai gyventi Lietuvoje darbo pagrindu, gali pakeisti darbdavį neprarasdami teisės gyventi šalyje, jeigu per nustatytą terminą susiranda kitą darbą. Prezidento siūlomu reguliavimu galimybės keisti darbdavį būtų reikšmingai apribotos. Darbdavį ar darbo funkciją būtų galima pakeisti tik gavus Migracijos departamento leidimą arba tais atvejais, kai pradedamas tyrimas dėl itin žiaurių išnaudojimo sąlygų. Todėl darbuotojai, siekiantys pakeisti darbą, susidurtų su papildomais administraciniais ir teisiniais barjerais.
[bookmark: _15k1v3u12ikz]2. Apsunkintos galimybės pratęsti teisėtą buvimą Lietuvoje
Šiuo metu leidimą laikinai gyventi turintys asmenys gali kreiptis dėl jo pratęsimo būdami Lietuvoje. Pagal siūlomą modelį, pasibaigus dviejų metų terminuoto darbo leidimo galiojimui, darbuotojas privalėtų išvykti iš Lietuvos ir tik po šešių mėnesių galėtų iš naujo pretenduoti į terminuotą darbo leidimą.
[bookmark: _6lyoos1b2spz]3. Sumažinti kvalifikacijos reikalavimai ir sutrumpintos procedūros
Šiuo metu pagal kvotų sistemą atvykstantiems darbuotojams taikomi kvalifikacijos ir darbo patirties reikalavimai, o leidimų išdavimo procedūra trunka iki 90 dienų. Prezidento siūlomame projekte numatoma atsisakyti kvalifikacijos reikalavimų terminuotų darbo leidimų gavėjams bei sutrumpinti prašymų nagrinėjimo terminą iki 45 dienų.
[bookmark: _d3usgd9f9uio]4. Sumažinti kalbos mokėjimo reikalavimai
Šiuo metu daliai aptarnavimo sektoriuje dirbančių darbuotojų taikomas reikalavimas mokėti lietuvių kalbą bent A1 lygiu, o pratęsiant leidimą gyventi – A2 lygiu. Prezidento siūlomame modelyje terminuotą darbo leidimą turintiems užsieniečiams lietuvių kalbos mokėjimo reikalavimai nebūtų taikomi.
		Profesinių sąjungų pozicija
Įvertinus pateiktus pasiūlymus, profesinės sąjungos atkreipia dėmesį į šias pagrindines rizikas.
[bookmark: _e3jlqkn02wm1]Leidimo gyventi ir dirbti susiejimas su konkrečiu darbdaviu didins darbuotojų išnaudojimo ir prekybos žmonėmis riziką
Darbo rinkos tyrimai rodo, kad leidimų gyventi susiejimas su konkrečiu darbdaviu reikšmingai didina darbuotojų pažeidžiamumą[footnoteRef:3]. Darbuotojai, kurių teisė gyventi šalyje priklauso nuo vieno darbdavio, dažniau susiduria su išnaudojimu ir rečiau kreipiasi pagalbos į priežiūros institucijas ar darbuotojų atstovus. Jie taip pat dažniau dirba viršvalandžius be tinkamo apmokėjimo, atlieka papildomas funkcijas ir dirba nesaugiomis sąlygomis. [3:  Weatherburn A, „The Lived Experiences of Migrants in the EU with a Single Permit” (2023), 5 psl.  ] 

Projekte siūlomas terminuoto darbo leidimo modelis sukurtų reikšmingą galios disbalansą tarp darbdavio ir darbuotojo. Tikėtina, kad pažeidimus patiriantys darbuotojai vengs kreiptis pagalbos, bijodami prarasti teisę teisėtai gyventi ir dirbti Lietuvoje. Todėl siūlomas reguliavimas sudarytų palankesnes sąlygas darbuotojų išnaudojimui ir apsunkintų pažeistų teisių gynimą.
Kvalifikacijos ir darbo patirties reikalavimų mažinimas skatins pigios darbo jėgos modelį
Profesinės sąjungos kelia pagrįstų abejonių, ar kvalifikacijos ir darbo patirties reikalavimų mažinimas atitinka ilgalaikius Lietuvos migracijos politikos tikslus, valstybės strateginiuose dokumentuose deklaruojamo siekio vykdyti „tvarią migracijos politiką“[footnoteRef:4], t.y., pritraukti aukštesnę pridėtinę vertę kuriančius darbuotojus. Tačiau siūlomi pakeitimai verčiau sudaro prielaidas didinti nekvalifikuotos darbo jėgos dalį migracijos sistemoje. [4:  Lietuvos Respublikos Seimas, Lietuvos ateities vizija „Lietuva 2050“ (2023), 21 psl.] 

Be to, projekto aiškinamajame rašte nepateikiama pakankamai duomenų, pagrindžiančių teiginį, kad didžiausius darbuotojų poreikius jaučiantys sektoriai susiduria būtent su laikinais darbo jėgos trūkumais. Priešingai, transporto ir statybų sektoriai jau daugelį metų remiasi užsienio darbuotojais kaip nuolatine darbo jėgos dalimi. Todėl kyla rizika, kad siūlomas modelis taps ne laikino darbuotojų poreikio tenkinimo priemone, o įtvirtins tam tikrų ekonomikos sektorių priklausomybę nuo nekvalifikuotos darbo jėgos importo.
Pakeitimai gali neigiamai paveikti darbo rinką ir atlyginimų augimą
Projektas sudarytų palankesnes sąlygas tam tikruose sektoriuose samdyti nekvalifikuotus darbuotojus iš trečiųjų šalių. Kitų Europos valstybių patirtis[footnoteRef:5] rodo, kad tokia darbo rinkos segmentacija gali skatinti vadinamąjį socialinį dempingą, mažinti darbdavių paskatas investuoti į produktyvumą, technologinę pažangą ir darbo sąlygų gerinimą. [5:  Erol S., Shulten T., „End to Wage Dumping in the German Meat Industry?“(2021.01.26), Social Europe] 

Profesinės sąjungos taip pat atkreipia dėmesį, kad darbuotojų iš trečiųjų šalių išnaudojimas jau dabar yra auganti Lietuvos darbo rinkos problema[footnoteRef:6]. Nepaisant to, projekte nenumatyta papildomų priemonių, skirtų darbo teisės laikymosi priežiūrai, darbo ginčų prevencijai ar kontrolės institucijų pajėgumų stiprinimui. [6: Savickas E., „Atvežti į Lietuvą tapo vergais: dviejuose šalies paukštynuose plušo 140 filipiniečių” (2026.05.26), lrt.lt] 

Apibendrinimas
Profesinių sąjungų vertinimu, siūlomas projektas nėra pakankamai subalansuotas ir neatitinka darnaus valstybės vystymosi tikslų. Projektas sudaro palankesnes sąlygas nekvalifikuotų darbuotojų iš trečiųjų šalių įdarbinimui, tačiau nenumato adekvačių priemonių išnaudojimo, socialinio dempingo ir darbo teisių pažeidimų rizikoms valdyti.
Taip pat pažymėtina, kad projektas buvo parengtas nesikonsultuojant su profesinėmis sąjungomis, nors konsultacijos su darbdavių organizacijomis vyko. Atsižvelgiant į siūlomų pakeitimų poveikį darbo rinkai, toks socialinio dialogo trūkumas kelia papildomų abejonių dėl projekto subalansuotumo ir jo rengimo proceso teisėkūrinės kokybės.
[bookmark: _vbi5m7o47yuu]Profesinių sąjungų pasiūlymai migracijos politikai
Profesinės sąjungos siūlo šias kryptis migracijos politikos klausimams spręsti:
[bookmark: _1dhg42l1n0ni]1. Didesnė darbdavių atsakomybė užsieniečių integracijai užtikrinti
Darbdaviai, įdarbinantys darbuotojus iš trečiųjų šalių, turėtų aktyviau prisidėti prie jų integracijos ir neigiamų darbo migracijos pasekmių valdymo. Siūlome numatyti jų finansinį indėlį į valstybės kuruojamas lietuvių kalbos mokymo programas, darbo rinkos priežiūros ir kontrolės stiprinimą bei kitas migracijos valdymo priemones, skirtas socialinei integracijai ir darbuotojų teisių apsaugai užtikrinti.
[bookmark: _nxo3hcbi1nr8]2. Sektorių lygmens kolektyvinių susitarimų skatinimas
Migracijos kvotų nustatymo, lankstesnio užsieniečių įdarbinimo ir kiti su darbo migracija susiję klausimai galėtų būti sprendžiami ne vien keičiant bendrą teisinį reguliavimą, bet ir sudarant daugiau galimybių socialiniams partneriams susitarti dėl konkretaus sektoriaus poreikius atitinkančių sąlygų. Toks modelis leistų derinti darbo rinkos lankstumą su socialine atsakomybe, kartu didinant kolektyvinių sutarčių aprėptį ir jų vaidmenį reguliuojant darbo santykius.
[bookmark: _85nkbp7mfe2a]3. Darbo rinkos priežiūros stiprinimas
Siūlome ne mažinti kvalifikacijos reikalavimus užsienio darbuotojams, o stiprinti darbo rinkos priežiūros mechanizmus. Tam būtina didinti Valstybinės darbo inspekcijos pajėgumus dažniau tikrinti sektorius, kuriuose dirba daug darbuotojų iš trečiųjų šalių, griežtinti įdarbinimo agentūrų veiklos kontrolę bei riboti subrangos modelius, kurie dažnai sudaro prielaidas darbo teisės pažeidimams ir darbuotojų išnaudojimui.

Pasirašo:
Lietuvos profesinių sąjungų konfederacijos
Laikinoji pirmininkė Dalia Jakutavičė
info@lpsk.lt
Lietuvos profesinės sąjungos „Solidarumas“
Pirmininkė Daiva Kvederaitė
info@lps.lt
Respublikinės Jungtinės Profesinės sąjungos
Pirmininkas Arvydas Dambrauskas
info@profesinesajunga.lt
Gegužės 1-osios profesinės sąjungos
Pirmininkas Emil Starodubov
g1ps@g1ps.lt
Lietuvos profesinių sąjungų aljanso
Pirmininkas Audrius Cuzanauskas
audrius.cuzanauskas@aljansas.eu

